
תקציר פסק הדין
ת"א 30540-11-20 שמעון מזוז נ' שמעון פרץ ואח'

	בית משפט השלום באר שבע (הנשיא עמית יריב) דחה ביום י"ח בשבט תשפ"ה (16.2.2025) תביעת לשון הרע שהגיש שמעון מזוז, לשעבר ראש המועצה המקומית מיתר, נגד שמעון פרץ ועוזי שוקרון, לשעבר חברי סיעת האופוזיציה במועצה המקומית בגין 50 פרסומים המהווים, לשיטת התובע, לשון הרע.  
  פסק הדין דן בסוגיית החבות בלשון הרע בגין פרסומים הנוגעים לביקורת על הנהלת הרשות המקומית. בית המשפט קבע כי:
		"בשונה מן הרמה הארצית, ברמה המקומית, חברי מועצת עיר או מועצה מקומית שאינם חלק מן המנגנון העירוני (הקואליציוני), אינם נהנים, על פי רוב, ממשאבים המאפשרים להם פיקוח ובקרה אפקטיביים על החלטות הרשות. המנגנון העירוני כפוף לראש הרשות המקומית, ולרוב אין לו תמריץ של ממש לשתף פעולה עם חברי האופוזיציה ולמסור להם מידע ברור ומדויק, ודאי לא מידע גולמי ובלתי מעובד, שדרוש לעתים על מנת למצוא ליקויים או תקלות בעבודת הרשות..."
ועל כן – 
		"[...] אם נחייב את חברי האופוזיציה ברשות מקומית להוכיח כל דבר ביקורת שפרסמו ברמה שיעמוד בדרישות סעיף 14 לחוק, ונשלול מהם את הגנת סעיף 15 לחוק אם לא עמדו בנטל ההוכחה, נמצאנו מטילים אפקט מצנן דרמטי, קשה ובלתי מוצדק על יכולתה של אופוזיציה עירונית להביא לפני ציבור התושבים ברשות המקומית את הסתייגויותיה מהתנהלות הנהלת הרשות המקומית. מגבלה כזו תפגע לא רק בנבחרי הציבור שאינם חלק מהנהלת הרשות, אלא גם – ובעיקר – ביכולתם של תושבי הרשות המקומית האמורה לקבל מידע על ליקויים בהתנהלות הרשות ולהיות שותפים לדיון ענייני בדבר אופן התנהלות הרשות."
	בית המשפט בחן את כל 50 הפרסומים, והגיע למסקנה כי הפרסומים כולם עסקו בנושאים מהותיים, שנכון וראוי היה ללבן אותם במישור הציבורי. בית המשפט ציין, כי נבחר ציבור נדרש לעמוד לביקורת הציבור, וכי ביקורת זו לא תמיד נעימה לעין או לאוזן ולא תמיד היא נעשית בכפפות של משי או בלשון רכה. 
	על כן, כאמור, נדחתה התביעה במלואה, והתובע חויב בהוצאות ובשכר טרחה בסך כולל של 62,500 ₪ לטובת כל הנתבעים. 

